
רק לאחר שהודה שאול בפומבי שהוא מכיר במלכות דוד, אנו קוראים בתחילת פרק כה על מות שמואל. (פס' א).

שמואל חתם את תקופת השופטים, וייסד את המלוכה בישראל.
שמואל היה לוי, משרת בקודש, נזיר, נביא, שופט ומחוקק.

הכתוב מתאר את נבל הכרמלי כאיש גדול מאד, כלומר עשיר מאוד, התגורר במעון שהייתה בהר יהודה, בבעלותו שלושת אלפים צאן ואלף עיזיםו מצאצאי כלב בן יפונה נשיא יהודה.

עדריו של נבל רעו באיזור העיר כרמל, אז שלח דוד לנבל הכרמלי עשרה נערים לברך את נבל, ולבקש שבחג הגז יזכור לטובה גם אותו ואת נעריו. (ימי גזיזת הצאן היו ימי חג למגדלי צאן, כבימי הקציר והבציר לאיכרים, והיו עושים בהם משתה ושמחה )

חייליו של דוד פעלו גם בתוך הארץ, ואנשיו גבו תשלומים מבעלי נכסים, תמורת חסות ושמירה שנתנו לעדריהם. על רקע זה פרץ סכסוך חמור בין דוד ובין נבל הכרמלי.
חייליו של דוד התהלכו בסביבה, בה עדריו של נבל רעו. הם התרועעו עם רועיו של נבל ושמרו עליהם כל ימי היותם בכרמל, לא גזלו מהם, ולא נתנו לאחרים לגזול מהם דבר.
משום שדוד נהג יפה ברכושו של נבל, הוא בקש ממנו לתת לו בעין יפה את המגיע לו בצדק, ביום טוב של משתה ושמחה לרגל גז הצאן.

לא זו בלבד שנבל סירב למלא בקשת דוד, אלא זלזל  בדוד בכך שהוא מכנה אותו עבד מתפרץ, כלומר ראה אותו כעבד הבורח מפני בעליו (במקרה זה שאול)
אופן דיבורו היה כאיש קמצן ורע, שאינו יכול לתת מלחמו .

סירובו של נבל ותשובתו הגסה והמעליבה ביישו את דוד. 
איך מעז נבל לכנותו "עבד מתפרץ?",  איך הוא מעז לומר עליו ועל אנשיו "מי דוד ומי בן ישי?" 
כולם יודעים שדוד בן למשפחה מכובדת מבית לחם, ושהוא גיבור ישראל וחתן המלך.
דוד לא יכול היה למחול על עלבון כזה. חמתו בערה בו ומשום כך ציווה דוד את אנשיו לחגור את חרבותיהם וללכת לעשות דין בנבל ובני ביתו.

רועי נבל היו חכמים מאדוניהם וידעו לקדם את פני הרעה.
אחד הרועים מיהר לספר לאביגיל שנבל עט עליהם כעיט על טרפו. לפי דברי הנער כל שליחותם של הנערים היתה לברך ומעצם כך הדגיש את חטאו של נבל, בו הוא התנפל עליהם בכעס, כעיט על טרפו וגרש אותם.
הנער התמרמר על יחסו של אדוניו, לא רק בגלל חוסר הנימוס שגילה כלפי דוד, אלא בעיקר בגלל הסכנה שצפויה מעתה על נבל ועל כל ביתו מצד דוד ואנשיו.
הרועים את נבל עצמו מפני שהיה איש רע, כזה שאי אפשר לדבר אליו ולהזהירו מפני הרעה הצפויה לו.

אביגיל החליטה למהר ולהקדים את דוד ולפייסו.
היא פעלה בזריזות כדי לקדם את פני הרעה. לקחה מאתים ככרות לחם, שני נבלי יין, חמש צאן מוכנות לאכילה, חמש סאים (בין ארבעים לשבעים ליטרים גרגרי דגן קלויים באש), מאה צמוקים ומאתים תאנים יבשות. 
היא הטעינה הכל על החמורים., ביקשה מנעריה שילכו לפניה, לכפר פני דוד במנחה הגדולה הזאת.
יש במעשה אביגיל דמיון למעשה יעקב אבינו: (בראשית לב', טז'-כב'). 

גם דוד ואנשיו יצאו לדרך, כדי להתקיף את נבל. כנראה שדוד ואביגיל ירדו משני הרים זה לעומת זו, ונפגשו בגיא אשר ביניהם. בגלל הסלעים לא ראו דוד ואנשיו את אביגיל לפני שנפגשו. ודוד מלא זעם ונשבע להמית כל זכר בבית נבל.

מפליא אותנו בהתנהגותו של דוד שהוא היה כה מתון וסלחן כלפי שאול, ועתה מתמלא חימה ומוכן להתנקם בנבל מעליבו ע"י הרג ושפיכות דמים.

כדי לפייס את דוד אביגיל ירדה מעל החמור לכבודו של דוד וחזרה ונפלה שנית לפני רגליו. הנפילה הראשונה הייתה מיד כאשר ראתה את דוד מרחוק, והשנייה באה לבקש רחמים. 
אביגיל קבלה על עצמה את אשמת היחס המשפיל וכפוי הטובה לשליחיו של דוד אל נבל, וכוונתה לבקש סליחה בשם בעלה.
היא מבקשת מדוד שלא ישים לב לנבל, כי כשמו כן הוא. שמו מתאים לו, כי מעשיו מעשי נבלה.
אביגיל אומרת שהיא לא ידעה שדוד שלח שליחים אל נבל ומוסיפה שאלוהים שלח אותה לקראת דוד למנוע ממנו את שפיכת הדמים, ומעשה נקמה בנבל. 

"שא נא לפשע אמתך" מבקשת אביגיל, כאילו שהיא חטאה לדוד. היא אומרת לו מעולם לא השתמשת בגבורתך לרעה, ועל כן לא תעשה רעה גם לי ולביתי.
אביגיל מפארת את מעשי דוד בדברי פיוס חכמים באמרה, כי הוא נלחם באויבי ישראל שהם אויבי ה', ובזכות מלחמותיו וניצחונותיו יקים לו ה' "בית נאמן", כלומר בית נכון וחזק העומד לדורות כמו שניבא איש האלוהים לעלי.
היא ניבאה לדוד כי ימלוך, ומשכיחה בזה את דברי העלבון שהעליבו בעלה בקראו לו בשם "עבד מתפרץ".

אביגיל מדגישה כי היא מנעה את דוד מעשיית מעשה לא הוגן, ומסיימת את דבריה במילים "וזכרת את אמתך" (פס' לא). אגב ,דאגתה להציל את נבל בעלה, רמזה לדוד שיזכור גם אותה בבוא הזמן.

דוד מאשר את דבריה ומודה על כך לה'. הוא לקח מידה את אשר הביאה לוואמר לה שתשוב בשלום לביתה, כלומר היא הצליחה במשימתה.

דוד לא נגע לרעה בנבל, אך נבל בא על עונשו – כשפגה השפעת היין ששתה, נודע לו מפי אביגיל על המנחה הגדולה שנתנה לדוד כדי לפייסו, ועל הסכנה הגדולה שהייתה צפויה לו לביתו ולרכושו. אז הוא לקה בשבץ לב, גופו שותק והתאבן ואחרי עשרה ימים מת.
דוד היה אסיר תודה לה' שתבע את עלבונו ונקם את נקמתו. (פס' לט).

התוצאות הנוספות היו למעשה הן, שאחרי מות נבל נשא דוד את אביגיל לאישה.
היא הביעה את הסכמתה להינשא לדוד בכך שאמרה לעבדיו שנשלחו לקחתה לו לאישה שמרוב הערצתה לדוד, היא מוכנה לרחוץ את רגלי עבדיו.

דוד נשא לאישה גם את אחינעם מיזרעאל עיר בהר יהודה, אשר ילדה לו את אמנון בכורו.

מיכל נלקחה מדוד ע"י אביה וניתנה שלא מרצונה לפלטי בן ליש.
היה זה מעשה עוול שעשה שאול לדוד ולמיכל כאחד, וכל המעשים הללו עתידים להתנקם בו כשתגיע השעה.
מיכל זכתה בימים מעטים של אושר ואהבה, שכן לאחר בריחת דוד היו ימיה ימי צער ויגון.

